Oseaanreuse vandag weer in oorvloed hiér | Netwerk24
Maharaj sê SA se doppie nog nie geklink
Fawad Alam moet alle krediet kry vir sy puik honderdtal, maar Suid-Afrika se boulaanval hoef ook nie te sleg te voel oor hul vertoning op die tweede dag van die eerste toets teen Pakistan nie.
KSA se Yacoob bedank ná relletjie met joernalis
Die voorsitter van Krieket Suid-Afrika (KSA) se tussentydse raad, oudregter Zak Yacoob, het uit dié posisie bedank nadat hy 'n Times Live-joernalis 'n "idioot en leuenaar" genoem het.
Oseaanreuse vandag weer in oorvloed hiér
Deur Gerhard Verdoorn 28 Januarie 2020 00:00
Wit golwe kam met wit kamaste op die see en dans op die suidewind waar die warmer strome van die Indiese Oseaan reeds die ysige Atlanties oorwin het. Skuimspatsels van die branders waai lustig rond en malgasse klap stewig vlerk om met vol kroppe by hulle eiland te gaan setel.
Skielik slaan 'n donderslag oor die oseaan en water spat in 'n sterrenewel oor die onstuimige waters wat golf soos 'n tsoenami. Verder in die wilde gemaal van golf en deining blom 'n reuse-gedaante uit die water en plons met 'n groter donderslag die water in. Dolfyne speel saam met die walvisse in die rowwe see en toldraai uit die donker waters wat wit maanhare in die oggendlig gooi.
Die oseaanreuse het die suide van die Donker Kontinent in al hul glorie bereik en baljaar uitbundig, al is hulle waterwêreld uiters onstuimig. Oktober-winde kasty die see en maak boggelgolwe wat tjokkaskuite lank reeds land toe gejaag het. Die grote baai se inwoners lê angstig onder die woeste storm met fynbos wat soos veertjies in die wind verwaai word. Seesand poleer die uitgespoelde klippe en skulpe tot fyn juwele op die strand. Los skulpies hardloop vervaard op die sand om voor die wind weg te kom, maar die aarde se haastige asem wen die naelloop. As daar vandag mense op die strand was, sou die weë van die oseaanreuse soos 'n opera voor hulle ontvou.
ie suidelike noorkappers ploeg deur die rowwe see met sterte wat klap en vinne wat plasse seewater die lug in opjaag.
In die waters van die oseaan basuin die walvisse hul vreemde sonars oor verre dieptes heen. Dit gesels oor die suide waar die Antarktiese waters ysblou hul aptyt na die tjokka van die kontinentale water gehaas het. Dit wonder oor die kalfies wat binnekort in hul wonderlike waterwêreld sal opdaag.
Sommige skerts oor die bleekwit reus wat saam met hulle van die suide af gekom het en met sy aankoms mites en legendes onder die landbewoners gaan ontketen. Die suidelike noorkappers ploeg deur die rowwe see met sterte wat klap en vinne wat plasse seewater die lug in opjaag. Dolfyne blaas borrels van opgewondenheid oor die aankoms van die grotes, want die see sal vir eers vry van die witpense met die haaktande wees.
As die westewind se laaste woede uitgeblaas is kom die landbewoners na die rotse om die skouspel te beleef. Stoomkolomme blaas oral waar die logge liggame sorgloos onder die water dryf. Skole dolfyne patrolleer die water vir klein blinklywe en baljaar onder die vis. Malgasse duik pylaf water toe en grysrugmeeue kerm omdat hulle die minste van die blinklywe kry.
Ver van die kus dryf skepe met vragte na verre bestemmings, weg van die geboorteplek van die oseaanreuse.
Daar lê 'n kalmte oor die baaie en die meeste walvisse dryf net onder die oppervlak en blaas hul stoomwolke die lug is. Sewe eeue gelede was hulle op die afgrond, maar vandag is die suidelike noorkappers weer in oorvloed hier waar die Indiese Oseaan se waters die Atlanties begin tem.
* Dr. Verdoorn is 'n natuurliefhebber en -bewaarder. Die menings van skrywers is hul eie en weerspieël nie noodwendig dié van Netwerk24 nie.